Narodna skupština
20110331

Gospodine ministre Markoviću, ja sam vas pitao da li postoji cenzura, a vi ste meni mnogo duže odgovarali da li, odnosno potvrdili da postoji autocenzura. Molim vas da toliko detaljno obrazložite da li mislite da postoji cenzura. Konkretno, slučaj emisije "Atlantis" na Drugom programu Radio Beograda. Opisao sam vam atmosferu koja je vas dočekala. Nisam tražio od vas komentar onoga što je bilo na medijskoj sceni dok vi niste postali ministar nadležan za informisanje. Sada vas pitam za konkretan slučaj. Reč je o Drugom programu Radio Beograda, govorim o nacionalnoj frekvenciji. Znači, direktno ste vi ovde pred javnošću Srbije da odgovorite na konkretan slučaj. Moram nešto da vam ispričam. Emisija "Atlantis" na Drugom programu Radio Beograda nije ukinuta zbog Programskog odbora RTS, već su to uradili Upravni odbor i uredništvo Radio Beograda – rekao je predsednik Programskog odbora Dragoljub Mićunović. Akademik Nikša Stipčević, predsednik Upravnog odbora RTS, rekao je da nije obavešten o ovoj promeni i da ne zna ništa o tome. Neko ne govori istinu.